Imtella' Lulju 15, 2021 Rapport: Fiorella Pace Esebita f'dawn il-ġranet fil-Knisja Arċipretali ta' San Bastjan f'Ħal Qormi l-ewwel minn erba' uċuħ ta' bankun ġdid għall-istatwa titulari. Il-bankun flimkien ma' bradella ġdida qed jinħadmu minn tliet voluntiera tas-sengħa. Ma' TVM, huma tkellmu dwar ix-xogħol metikoluż fl-injam li hemm wara dan il-proġett. Erba' snin ilu, tliet Qriema tas-sengħa fl-injam daħlu għal proġett biex jagħmlu bradella u bankun ġdid għall-istatwa titulari ta' San Bastjan. Id-disinn tal-proġett hu ta' Stephen Borg. "Jekk inħarsu daqxejn lejn id-disinji għandna l-istatwi li huma tista' tgħid sinonimi mal-poża ta' San Bastjan li hi poża magħluqa bid-drapp vertikali, kollox nieżel 'l isfel. U l-linja tal-pedestall irripetejtha kemm fin-niċeċ u kemm fil-bradella biex inkun nista' norbot forma ta' reflection." Bid-disnn ta' Stephen Borg lest fuq il-karta, Ġorġ Psaila u Frankie Attard bdew jaħdmu l-injam. Staqsejna lil Ġorġ Psaila liema tip t'injam intuża u għaliex. "Aħna dejjem xtaqna li naħdmu xogħol tal-ġewż u għandna injam paddock ukoll ġo fih għandna wkoll ix-xogħol tal-injam ebano wkoll. Daħħalna l-ebano ġo fih, il-pannewiet tan-nofs u bqajna sejrin fuq dax-xogħol ta' materjal." Frankie Attard tkellem fuq l-isfidi li sabu biex jagħmlu dan il-proġett tal-bradella u l-bankun, fosthom l-għodod li użaw. "Għodda bħalma qed tara kulma kellna ċana u lupa u mbagħad ridna noħolqu xi gwidi u xi għodod biex nistgħu naħdmu ċertu xogħol ta' impenzar li fih u tond, infatti anke dawn in-niċeċ sar kollu xogħol bl-idejn u kollu fuq mollijiet mhux tip ta' forom u kien jinvolvi dax-xogħol mhux kif se tagħmel imma biex se tagħmel biex tasal għal dan il-għan tad-disinn li kellna." It-tlieta li huma qed jagħmlu dan il-proġett għall-Knisja Arċipretali ta' San Bastjan b'mod volontarju fil-ħin liberu tagħhom. Għall-festa ta' San Bastjan, li se tiġi iċċelebrata fi tmiem din il-ġimgħa, tlestiet u tqegħdet fil-knisja il-faċċata tal-bankun. Ix-xewqa ta' Stephen, Ġorġ u Frankie hi li l-Mulej jagħtihom s-saħħa sabiex ilestu l-bradella u l-bankun biex ikomplu jżejnu l-istatwa titulari tal-parroċċa.